ORDE do 8 de abril de 2015 pola que nomean os membros da Comisión Interuniversitaria de Galicia e se publican os parámetros de ponderación das materias da fase específica da proba de acceso á universidade no curso 2015/16 para as ensinanzas universitarias oficiais de grao do Sistema universitario de Galicia.
Consellería de Cultura, Educación e Ordenación Universitaria — III. Outras disposicións — 21/04/2015

A Orde do 24 de marzo de 2011 pola que se regulan as probas de acceso ás ensinanzas universitarias oficiais de grao e o proceso de admisión ás tres universidades do Sistema universitario de Galicia establece, no número 2 do artigo 4, que a Consellería de Educación e Ordenación Universitaria nomeará os membros da Comisión Interuniversitaria de Galicia (CiUG), de acordo co establecido no convenio asinado polos reitores das universidades do Sistema universitario de Galicia en presenza do conselleiro de Educación e Ordenación Universitaria con data do 12 de marzo de 2001.
O Real decreto 1892/2008, do 14 de novembro, polo que se regulan as condicións para o acceso ás ensinanzas universitarias oficiais de grao e os procedementos de admisión ás universidades públicas españolas establece, no número 3 do artigo 14 e no número 5 do artigo 26, que o parámetro de ponderación (a ou b) das materias da fase específica será igual a 0,1. As universidades poderán elevar o dito parámetro ata 0,2 naquelas materias que consideren máis idóneas para, de acordo coa finalidade da proba de acceso á universidade, seguir con éxito as ensinanzas universitarias oficiais de grao.
A Lei 6/2013, do 3 de xuño, do Sistema universitario de Galicia, establece no seu artigo 11 que para o ingreso nos centros universitarios as universidades públicas integrantes do Sistema universitario de Galicia se constitúen nun distrito único para os estudos de grao e máster e as/os estudantes poderán acceder a calquera desas universidades, sempre que reúnan os requisitos académicos necesarios.
As universidades do Sistema universitario de Galicia, para adaptárense ás modificacións introducidas na Lei orgánica 2/2006, do 3 de maio, de educación, pola Lei orgánica 8/2013, do 9 de decembro, para a mellora da calidade educativa (LOMCE) relativas ao sistema de acceso á universidade, asinaron un Acordo sobre a implantación dun sistema de admisión adicional para o acceso ao Sistema universitario de Galicia dos estudantes de títulos superiores de formación profesional e dos estudantes procedentes doutros sistemas educativos, que foi aprobado polo Consello de Goberno da Universidade da Coruña o 30 de abril de 2014, polo Consello de Goberno da Universidade de Santiago de Compostela o 23 de abril de 2014 e por Resolución reitoral da Universidade de Vigo o 8 de maio de 2014.
De conformidade co exposto,
Artigo 1
Noméanse como membros da Comisión Interuniversitaria de Galicia (CiUG) para o curso 2014/15 a:
Presidente:
Luís María Hervella Torrón (delegado do reitor da Universidade de Santiago de Compostela).
Vicepresidentes:
Pedro Armas Diéguez (delegado do reitor da Universidade da Coruña).
Antonio Fernández Álvarez (delegado do reitor da Universidade de Vigo).
Vogais en representación da Consellería de Cultura, Educación e Ordenación Universitaria:
Mª del Carmen García Rodríguez.
Amparo Jiménez Carrión.
María Dolores Vázquez Froján.
Artigo 2
Publícanse no anexo desta orde os parámetros de ponderación das materias da fase específica da proba de acceso á universidade no curso 2015/16 para as ensinanzas universitarias oficiais de grao do Sistema universitario de Galicia.
Disposición derradeira
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 8 de abril de 2015
Parámetros de ponderación (0,1 ou 0,2) das materias da fase específica da proba de acceso á universidade para as ensinanzas universitarias oficiais de grao do Sistema universitario de Galicia no curso 2015/16.
As materias sinaladas con asterisco (*) NON son obxecto de exame na proba de acceso á universidade (PAU) por non impartirse en Galicia no segundo curso do bacharelato. Indícanse as súas ponderacións para os estudantes das comunidades autónomas onde si son obxecto de exame na súa PAU.